
ZENELISTA

Jason Derulo – Stupid Love

The Weeknd – Or Nah

Dead Prez – Hip-Hop

Avenged Sevenfold – Hail to the King

Machine Gun Kelly – Bad Things

The Game – It’s Okay

David Guetta – Where Them Girls At

Cheat Codes – No Promises

Redman – Cisco Kid

Cypress Hill – Tequila Sunrise

Kendrick Lamar – Humble

Tash Sultana – Jungle

Tsar B – Escalate

Tsar B – Myth


AJÁNLÁS

Azoknak a lányoknak, akik megjárták a poklot, de úgy jöttek ki belőle, hogy annak lángja a lelkükben ég, bíbor vére a szívükben lüktet, és szolgájukká tették az ördögöt.

Ez nektek szól.

Nekünk.

Igazítsuk meg a koronánkat!

Viszlát!


PROLÓGUS

– ANYUCI? – A CSUKOTT SZOBAAJTÓ MÖGÉ BÚJTAM.

Ahogy kikukucskáltam a sarkon, anya felemelte a hangját, és megbökte az előtte álló férfi mellkasát.

– Nem, nem ez volt a terv!

A férfi mosolyától szorosabban öleltem magamhoz a plüssömet, Puppie-t.

– Nem te irányítasz. Ő egy Venari. Menekülnöd kell, méghozzá nagyon gyorsan, ha nem akarod, hogy bajod essen.

Anya megmarkolta a mellkasán lógó medált.

– Ő… – suttogta anya, miközben könnyek csorogtak le az arcán. – Ő csak egy kislány, Lucan. Ő… ő…

– Az ezüst hattyú, Elizabeth. Menekülnöd kell. Most, mielőtt Hector rájön.

Anyának elakadt a lélegzete, ahogy hátratántorodtam, és halkan visszafutottam az ágyamhoz. Bebújtam a takaró alá, beburkolódzva a melegbe, és erősebben szorítottam Puppie-t. Ajándékba kaptam a születésemkor egy közeli baráttól, és azóta vele aludtam. Balerinacipője meg laza ruhája volt, és a keze a levegőbe emelkedett, amikor rácsatoltam a báb zsinórjait. Amikor végül kinyílt a szobám ajtaja, becsuktam a szememet, és elkezdtem piszkálni a plüssmacim gombszemét. Az anyagja kirojtosodott, a zsinórok pedig elszakadtak. De már hétéves voltam, túl idős ahhoz, hogy együtt aludjak Puppie-val. Azonban tudtam, miért jött a férfi.

Minden pénteken megjelent.

Tudom, mit fog csinálni.

Madison szobája visszhangzik, miközben zokogás rázza a testét. A mellkasához szorítja a térdét, és becsukja a szemét, miközben próbálja kizárni az ismerős emlékeket, amik minden este felzaklatják. Mint egy komor séta egy hideg, nyirkos úton, egyedül, ahol képtelen kitörni a szorításból, ami fogva tartja.

– Ez része annak, aki vagy, Ezüst.

Csupa libabőr lesz a hátborzongató hangtól. Aztán minden megváltozik, mintha egy másik személyként, kívülről figyelné magát.

– Ne! – Madison vergődött a férfi karjában, és megpróbálta kiszabadítani a csuklóját az erős fogásból.

– Css, Ezüst, nem rendelkezel önmagad felett.

– Tessék? – Madison szaggatottan lélegzett, és könnyek peregtek végig az arcán. – Mit jelent, hogy nem rendelkezem önmagam felett? – A csuklóját markoló kéz meglazította a copfját, és lejjebb húzta a hajgumit. – Kérlek, ne! Ma este ne! – könyörgött Madison, miközben összeszorult a torka a fájdalomtól és az árulástól.

– Jobb, ha hozzászoksz, Ezüst. Ez csupán az életed kezdete.

– De kicsi vagyok.

– Ez jobb, mintha halott lennél. – Aztán a férfi megragadta Madison pizsamaalsóját, és letépte róla, majd a szoba túloldalára hajította. Madison becsukta a szemét, és egy szebb napról álmodott, amikor a családi titkai nem jönnek a hálószobájába minden péntek este. Madison Fekete Pénteknek nevezte. Rettegett tőle, gyűlölte, és remélte, hogy egy napon golyót repíthet a két szeme közé. Az első alkalommal ellopta a szüzességét. És Madison tudta, hogy az ártatlan combján lecsorduló vér nem maradhat megtorlás nélkül.


1. FEJEZET

– MADISON? BIZTOS, HOGY EL AKARSZ MENNI? – kérdezi Tatum, miközben a kormányt markoló karja fölött rám pillant.

– Igen – válaszolom, ahogy kinézek az ablakon. – Most képtelen vagyok a közelükben maradni, Tatum.

Rám pillant, miközben rákanyarodik az autópályára.

– Akarsz beszélni arról, ami odabent történt?

Bekapcsolom a rádiót, abban a reményben, hogy ezzel belefojthatom a kérdéseket. Jason Derulo „Stupid Love” című száma szólal meg.

– Akkor ezt nemnek veszem – motyogja Tatum, ahogy visszafordítja a figyelmét az útra. Behunyom a szemem, és átadom magam a dalszövegnek. Francba a szerelemmel. A picsába az összes szeretetre hasonlító érzelemmel vagy annak kimutatásával. Az is elárult, akinek feltétel nélkül kellett volna szeretnie. Ez miről árulkodik? Nem érdemlem meg, hogy szeressenek? Vagy tényleg ennyi ember gondolja, hogy nem vagyok méltó az igazságra? Mindkettő elég nagy hülyeség, ha őszinte akarok lenni. Márpedig az vagyok.

A dal véget ér, én pedig lehalkítom a rádiót, mert rájövök, hogy Tatum semmiről nem tehet.

– Nem kell velem jönnöd, Tate, de nem maradhatok itt velük és a rengeteg hazugsággal körbevéve.

Felsóhajt.

– Madi, nem hagylak magadra. Tudom, hogy gyorsan lettünk barátnők, de… korábban soha nem voltak barátaim, és egy kicsit… – Elvörösödik, mielőtt visszapillant rám. – Magányos vagyok. Úgyhogy nem foglak itt hagyni… egyedül.

– De, ugye, felfogtad, hogy le kell mondanod a hitelkártyáidról? – faggatom, és alaposan szemügyre veszem a reakcióját.

Egy futó pillanatra megrökönyödés suhan át az arcán, mielőtt újra elmosolyodik.

– Igen, Madi. Vedd úgy, hogy kidobom őket.

– Tényleg? – kérdezem felvont szemöldökkel.

– Tényleg. – Bólint, és majdnem hiszek neki. Aztán közömbösen hozzáteszi: – Rögtön azután, hogy kiveszek néhány ezer dollárt a bankból.

Nevetve megrázom a fejem, és újra felhangosítom a zenét. Mi a fenét fogunk csinálni?

– Oké – szólal meg Tatum, miközben beletúr a hajába, és továbbhajtunk valamerre, bár fogalmam sincs, hova tartunk. – Tehát, vissza kell mennünk hozzátok, hogy összeszedjünk mindent, amire szükségünk lesz.

– Mire gondolsz? – teszem fel a kérdést, és megijedek attól, hogy haza kell mennünk. – Nem, Tate, nem akarok odamenni.

Rám néz.

– Hát akkor mi legyen, Madi? Nincs sok lehetőségünk, ráadásul szükségünk van az útlevelünkre, meg ilyenek!

– Oké – suttogom, ahogy hátradőlök az ülésemen, és megpróbálok kitalálni valami megoldást. – Oké, ez elég nagy őrültség, de megígérem, ha nem sikerül, betörhetünk az otthonomba, és elhozhatjuk, amire szükségem lesz.

Tatum ellazul.

– Akkor hová megyünk?

Nagyot nyelek.

– Riverside-ba. A könyvtárba.

Tatum leparkol a kocsival az iskola előtt, és felém fordul az ülésen.

– Biztos vagy benne?

– Um. – Keresem a megfelelő szavakat, de sikertelenül. – Nem. – Kinyitom az ajtót, és Tatum is kiszáll a kocsiból.

– Hát, még szerencse, hogy a futócipőm van rajtam. – Megkerüli a kocsit, és megáll mellettem.

A lábára pillantok.

– Ez nem futócipő, Tatum.

Tatummal a sarkamban elindulok az iskola épülete felé, majd elsétálunk a lányok tantermei mellett, az ablakoknál pedig lehajolunk, nehogy meglássanak minket. Elhaladunk a medence mellett, és egyenesen a könyvtár felé vesszük az irányt, ami a tornaterem mögött van. Ahogy a diákoknak kialakított bejárathoz érünk, a kis doboz fölé tartom a tanulókártyámat, amíg a jelzőfény zölden nem világít, és sípol a rendszer. Kinyitom az ajtót, és belépünk a helyiségbe. Elég nagy a csend, csak néhány diák lézeng idebent, de senki nem figyelne fel rám és Tatumra. Az ajtó becsukódik, megtörve a csendet, ami csak a könyvtárakra jellemző.

Miss Winters felkapja a fejét az érkezésünkre, és félbehagyja a könyvet, amibe addig belemerült. Elkerekedik a szeme, amikor meglát, én pedig könyörögve meredek rá. Feláll, és feltolja az orrán a szemüvegét. Elindul felénk, miközben alaposan szemügyre veszi a környezetét, és tisztán látszik rajta a paranoia.

– Lányok, miben segíthetek? – Műmosolyt tapaszt az arcára.

– Tudom. – Csak ennyit sikerül kinyögnöm. Sokszor meg akartam kérdenzi, hogy mi a fene folyik itt?, de most csupán ez az egyszerű szó bukik ki belőlem.

Miss Winters megtorpan, és oldalra dönti a fejét, ahogy a hátam mögé villan a tekintete, mielőtt újra rám néz.

– Tudod?

Farkasszemet nézek vele, és kihúzom magam.

– Tudom. – Egy szempillantás alatt erőteljesen megmarkolja Tatum karját és az enyémet, majd a bejárat felé terel minket, amin az előbb beléptünk. Kinyitja az ajtót, és a késő délutáni napfénybe lök minket, mielőtt becsukja maga mögött.

Felsóhajt, és a homlokához emeli a kezét, majd óvatosan megdörzsöli a fejét, szinte mintha meditálna.

– Basszus! – A nyakát mozgatja és becsukja a szemét, aztán suttogva megszólal: – Tudod, hogy te vagy az ezüst hattyú?

– Az ezüst micsoda? – kérdezi Tatum meglepetten, miközben összeráncolt homlokkal fordul felém.

– Igen – sziszegem. – De fogalmam sincs, hogy ez mi a francot jelent, vagy maga honnan tud róla, vagy hogy miért hazudott nekem mindenki.

– Nem… – Miss Winters megrázza a fejét. – Sajnálom, Madison, de nem keveredhetek bele ebbe. Túl veszélyes.

– Akkor segíthet nekem eltűnni?

Miss Winters felém kapja a fejét.

– Nem futhatsz el a Királyok elől, Madison. Meg fognak ölni. – Suttogva fejezi be a mondatot.

– Egyébként is meg fognak ölni. Feltéve, ha helyesen értelmezem, amit a könyvben olvastam.

– Hol van a könyv? – kérdezi Miss Winters, miközben idegesen körbenéz.

– A táskámban. Segít, vagy nem?

Miss Winters habozik és a tekintetemet kutatja, majd előveszi a telefonját.

– Nézd, ismerek egy fickót. Mondd neki, hogy Tinker küldött.

– Tinker? – kérdezem, miközben ő a telefonjában keres valamit.

Rám pillant.

– Igen, Tinker. – Elhallgat, majd az oldala mellé ereszti a karját.

– Mi a baj?

– Csak… Figyelj, ha erre készülsz, muszáj rendesen csinálnod! Szerezd meg az összes dokumentumot, amire szüksége lesz tőled, és a lehető legtöbb pénz legyen nálad. A fickó nem olcsó. Tízezer dollárnál nem vihetsz több készpénzt magaddal, ha külföldre utazol, ezért tízezret vegyél ki a bankból, majd még nyolcezret, hogy kifizess mindent Bennynek. – Elhallgat, amíg lediktálja a telefonszámát, én pedig gyorsan beütöm a mobilomba. – Fejenként négyezret kell majd fizetnetek. – Sokatmondó pillantást vet rám. – Fuss, Madi! Menekülj, és soha többet ne gyere vissza, mert nem számít, mit érez irántad Bishop. – A tekintetemet kutatja. – Semmit nem jelent. Akkor sem jelentett semmit, amikor Khalesszel járt együtt.

– Mire gondol? Mit tud Khalesről?

Komor arckifejezéssel mered rám.

– Tudom, hogy golyót repített a homlokába.


2. FEJEZET

VISSZASZALADUNK TATUM KOCSIJÁHOZ, ÉS MINDKETTEN beszállunk, mielőtt a bank felé vesszük az irányt.

– Mi a fenéről beszélt? Bishop megölt valakit? – Tatum tágra nyílt szemmel kapkodja a tekintetét köztem és az út között.

– Nem hiszem, hogy ő volt az első, akit meggyilkolt – motyogom, ahogy kinézek az ablakon.

– Nem árultad el, mit láttál az alagsorban, Madi.

El akarom mondani neki, de egy furcsa részem nem szeretné, hogy olyasmi jusson a tudomására, amit később felhasználhatnak Bishop ellen. Ostoba kislány, szidom meg magam. Ráadásul Tatum nagyobb biztonságban lesz, ha nem tud semmiről.

– Nem igazán akarok róla beszélni, Tate.

Elmosolyodik, és megveregeti a kezemet.

– Eltűnünk innen a picsába. – Leparkol a járda mellett, és mindketten kipattanunk a kocsiból.

Becsukom az ajtót.

– Menj a bankodba, én is megyek az enyémbe. Fejenként tízezer dollár lehet nálunk. Annyinak elégnek kell lennie.

Tatum bólint, de valami megvillan a tekintetében, amitől megtorpanok.

– Jól vagy?

– Tényleg megtesszük? – kérdezi gyorsan.

– Most még kihátrálhatsz. Egyébként sem akarlak belerángatni a zűrös ügyeimbe.

– Nem. – Megrázza a fejét. – Veled megyek. Semmi nem tart itt.

Szomorúan mosolygok.

– Oké, akkor ezt megbeszéltük. Tíz perc múlva itt találkozunk. – Tatum bólint, majd gyorsan bemegy a bankjába, miközben én átsétálok a forgalmas úton az enyémbe. Lehajtott fejjel nyitom ki az ajtót, és összeütközöm valakivel. – Bocsánat – motyogom, ahogy megkerülöm az illetőt.

– Madison?

Felpillantok, és Ridge-dzsel találom szemben magam.

– Ó, szia! – suttogom, ahogy a válla fölött a helyiségbe nézek. Nem akarok sokáig itt időzni; a lehető leggyorsabban el kell intéznem a dolgomat, nem állhatok meg beszélgetni.

– Hé, már meg akartalak keresni. Beszéltél mostanában Tillie-vel? – kérdezi oldalra döntött fejjel. Ezúttal rendesen ránézek, és észreveszem a fáradt táskákat a karikás szeme alatt és a kócos haját.

– Nem, azóta nem, hogy visszajöttünk a faházból. Miért? Minden rendben? – Most, hogy így említette, tényleg furcsa, hogy észre sem vettem, hogy Tillie nem lépett kapcsolatba velem. Annyira lefoglalt a saját hülyeségem, hogy eszembe sem jutott.

Ridge megrázza a fejét.

– Nem, senki nem hallott felőle.

– Fel fogom hívni. Biztos minden rendben. – Bárhol lehet, ugyanakkor az is igaz, hogy talán tényleg jól van. Az alapján, amit az apjáról mondott, nem igazán lep meg, hogy nem ment haza.

– Oké. – Előveszi a telefonját. – Megadhatom a számom, hogy megcsörgess, ha megtudsz róla valamit? Kérlek, csak meg akarok győződni róla, hogy jól van.

Bólintok, és a banki ügyintézőre nézek. Tényleg muszáj sietnem.

– Persze. – Lediktálja a számát, amit be is ütök a telefonomba… a mobilom! Basszus! – Igazából – kezdem, és igyekszem nyugodt hangon megszólalni –, leírnád? – Megdermed, miközben rám pillant, de aztán bólint, elővesz egy tollat, és felírja a kezemre.

– Kösz, hívni foglak. – Megkerülöm, és besétálok a bankba. Kurva hosszú sor van. Hát persze, hogy sorban állnak az emberek. A francba!

Tizenöt perccel később sétálok ki a bankból, a bankkártyámat behajítom a legközelebbi szemetesbe, és visszamegyek a kocsihoz.

Ahogy kinyitom az anyósülés felőli ajtót, Tatum mosolyogva néz rám a volán mögül.

– Igazából rohadt izgatottan várom ezt az egészet.

– Legalább az egyikünk így van ezzel – motyogom, miközben előveszem a telefonomat. – Induljunk! – Kinyitom a kesztyűtartót, és előveszek egy tollat meg egy papírt, majd felírom rá Ridge telefonszámát, és letörlöm a kezemről. – Felhívom Bennyt.

Tatum bólint, ahogy tovább hajt.

A vonal kicsöng, majd egy mély hang szól bele.

– Ki küldött?

– Uh… um… – Összezavarodva nézek körbe. Milyen furcsa így fogadni egy hívást. – Tinker? – Istenem, röhejesen érzem magam, ahogy hangosan kimondom ezt a nevet.

Szünet.

Csend.

– A 4-es út utolsó szakaszán lévő kanyar.

– Uh, oké?

Megszakítja a hívást. A telefonomra, majd Tatumra pillantok.

– Mit mondott? – kérdezi, ahogy köztem és az út között kapkodja a tekintetét.

– A 4-es út utolsó szakaszán lévő kanyarhoz kell mennünk.

Tatum biccent.

– Tudom, hogy hol van.

– Add ide a telefonodat! – Kinyújtom felé a kezem. – Szeretnéd kiírni belőle valakinek a számát?

Habozik, és egy kicsit könnybe lábad a szeme, mielőtt kihúzza magát.

– Nem. Senki nem fogja észrevenni, hogy eltűntem.

Szomorún rámosolygok, mielőtt lehúzom az ablakot, és kihajítom a mobilt a kocsiból. Átnézem a telefonkönyvet, és felírok néhány számot, ami később még kapóra jöhet. Keresgélés közben az ujjam elidőzik Bishop neve fölött, és egy kicsit összeszorul a mellkasom.

Rohadjon meg!

Nem csak Allyt ölte meg, de úgy tűnik, hogy Khalest is. Átugrok a neve fölött, és tovább böngészek, amíg el nem érek apa telefonszámához. Még jobban összeszorul a mellkasom, de folytatom a keresgélést.

Nate.

Behunyom a szemem, és megszorítom a mobilomat… frusztrált vagyok? Szomorú? Vagy mindkettő? Behunyt szemmel húzom le ismét az ablakot, és az én telefonomat is kidobom az autóból.

– Nekem sincs szükségem többre.

Bekanyarodunk a szinte teljesen elhagyatott kanyarhoz, és észreveszem, hogy üres… későre jár, a délutáni napfény árnyékokat vet a fák hatalmas ágain át, amik az út mentén sorakoznak.

– Senki nincs itt. Csend van.

– Túl nagy csend – teszem hozzá. Magállunk, és miután kiszállok az autóból, becsapom az ajtaját.

Tatum lehúzza az ablakot.

– Madi! Az isten szerelmére, most ne hősködj, oké? Nem akarok még meghalni. Vagy soha.

A szememet forgatom.

– Miss Winters adta meg ennek a hapsinak a telefonszámát. Nem verne át minket.

– Túl nagy bizalmat szavazol Miss Wintersnek – szólal meg egy hang, majd egy alak indul el felém az árnyékból. Megfordulok, és észreveszem, hogy egy idősebb férfi tart felém. Kapucnis pulóvert és sötét, szakadt farmernadrágot visel, a negyvenes évei közepén járhat.

– Hát, nem maradt más lehetőségem.

A férfi megértőn bólint. Első pillantásra nem szólalnak meg a vészcsengők a fejemben.

– Felvettem a kapcsolatot Tinkerrel. Az összes szükséges dokumentum elkészült.

– Ez gyorsan ment.

– Minden azonnal a rendelkezésemre áll. Ezért kérek olyan sokat a szolgáltatásaimért.

Vállat vonok, mert nem érdekelnek a részletek.

– Hadd lássam! – Két dossziét nyújt felém. Az egyiken az Amira, a másikon az Atalia keresztnév szerepel. A vezetéknevek azonosak. – Testvérek vagyunk? – Bennyre pillantok. – Amira és Atalia Maddox? Nem lehetett volna valami egyszerűbbet kitalálni?

Benny közömbös pillantást vet rám.

– Kérem a pénzt!

Előveszem a vastag borítékot, és felé nyújtom. Kihúzza belőle a pénzt, és átpörgeti.

– Gondolom, a teljes összeg itt van.

– Természetesen. Tudja, hogy megbízhatóak vagyunk.

A férfi habozik, és egy pillanatig ránk mered, mielőtt látszólag megelégszik a válaszommal.

– Ez meg sem történt. Szép életet, Amira!

Én vagyok Amira? Hát persze. Ostoba, puccos név, egyáltalán nem is illik hozzám.

Visszasétálok a kocsihoz, kinyitom az ajtót, és odaadom Tatumnak a dossziét, amin az új neve szerepel.

– Tessék, Atalia!

Felhorkan, aztán lehervad a mosolya.

– Komolyan?

– Komolyan.

– A francba! Akkor vágjunk bele! – Sebességbe teszi a kocsit, és a legközelebbi repülőtérre hajtunk.

Nem sokkal később leparkolunk a garázsban. Mindketten kiszállunk, és elindulunk az épület felé, én az utazótáskámat cipelem, míg Tatum a saját kis bőröndjét.

– Hova megyünk? – teszi fel a kérdést Tatum, ahogy rám néz.

Összehúzott szemmel vizsgálom a járatokat. Elmosolyodom, és megbököm a könyökömmel.

– Mennyi időbe telik vízumot szerezni?


3. FEJEZET

KÖNNYŰ VOLT VÍZUMOT SZEREZNI. AZ INFORMÁCIós pultot a repülőtér hátsó részében állították fel, és mivel az országnak, ahova repülni fogunk közvetlen megállapodása van az Egyesült Államokkal, csak egy gyors kérdőívet kellett kitöltenünk az interneten, és kész is voltunk; a vízummentességi rendszerben azonnal el is fogadták a kérelmünket.

– Ezt nem hiszem el – suttogja Tatum. – Új-Zélandra utazunk? Nem választhattál volna másik országot, például, nem is tudom… Dubajt?

Felé fordulok.

– És szerinted hol fognak először keresni minket, Tate?

Felsóhajt.

– Gondolom, igazad van.

– Különben is – teszem hozzá –, eddig nem hallottam Új-Zélandról. Kétlem, hogy Bishop tudja, merre van. Plusz… – A hálátlan barátnőmre pillantok –, vagy ez, vagy egy kisváros Indonéziában vagy Thaiföldön.

– Thaiföldön olcsón csináltathattam volna új mellet magamnak.

Tekintetem az égre emelem, aztán a hangosbemondón a járatunkat szólítják. Őrülten kalapál a szívem a mellkasomban, ahogy Tatumra nézek.

– Készen állsz?

Viszonozza a tekintetem, és megfogja a kezem.

– Igen… készen állok.

Két hónappal később

– Nem tudom, Ta… Atalia.

Tatum rám vigyorog, miközben megkerüli a bár hátulját a rövidnadrágjában és a szakadt haspólója alól kilátszódó csipkemelltartójában.

– Hát, tudod, itt is dolgozhatsz. – A sztriptízrúdra biccent. Már néhány hónapja itt élünk, és remélhetőleg még néhány hónapig itt is maradunk, de muszáj találnom egy állást, hogy lefoglaljam a folyamatosan kattogó agyamat.

Vigyorogva megfordulok.

– Tudod, lehet, hogy már nem érdekel, de nem fogok semmilyen rúdon vonaglani. – Belekortyolok az italomba, és hátradőlök a székemen, miközben átfutom az előttem heverő újságot és a tollammal játszadozom. Itt dél van, ami azt jelenti, hogy otthon este nyolc.

Mióta megérkeztünk, Tatummal egy kis lakásban élünk közvetlenül a tengerparton. A repülőgép felszállása után tizenhárom órával landoltunk Aucklandben, és azonnal vásároltunk egy kis ismertető füzetet az országról. Egyetértettünk abban, hogy a part közelében akarunk lakni, mert ezzel akartunk belekapaszkodni valamibe, ami az otthonunkra emlékeztet bennünket, nehogy teljesen elveszítsük azt. Így találtuk meg ezt a kisvárost az Északi-sziget közepén, amit Mount Maunganuinak hívnak. Nem tudom helyesen kiejteni, és észrevettem, hogy sok helyi egyszerűen a Mountnak nevezi.

Gyönyörű hely. Homokos tengerpartok, nagy hullámok és kis boltok sorakoznak a fő parton, aminek a másik oldalán házak és tengerparti otthonok állnak. Az egész partot körülbelül tíz perc kocsival bejárni, és végül egy újabb kis külvárosba vezet, amit Papamoának neveznek. Az új-zélandiak barátságosak – néha túlságosan is –, az ételek frissek, a levegő pedig olyan, mintha valaki életében először sétálna be egy szaunába. Kellemes. De nem sikerült munkát találnom, mióta ideköltöztünk. Egy kis stúdiólakásban lakunk – semmi extra –, viszont egy vagyonba kerül. Mint kiderült, nem is olyan könnyű megélni ebben a városban. Természetesen Tatummal az egyik legdrágább települést választottuk Új-Zélandon. Ő rögtön talált munkát, készpénzért dolgozik csaposként és sztriptíztáncosnőként… nem viccelek. Szeretem Tatumot, de látom, hogy lassan elveszíti önmagát.

Vajon velem is ugyanez történik?

Amikor megpróbálok a mélyére ásni a dolognak, és megvizsgálni a valódi érzéseimet, semmire nem jutok. Semmire. Egyszer-kétszer megfordult a fejemben, hogy elfogadom Tatum ajánlatát, és beállok mellé sztriptíztáncosnőnek, de aztán mindig eszembe jut, hogy egyáltalán nem tudok táncolni, ráadásul a fenekem a kelleténél jobban rezeg.

– Szép rajz – szakítja félbe a gondolataimat a mellettem ülő srác, miközben a papíromra mutat.

– Kösz – motyogom, ahogy előrehajolok, és belekortyolok az italomba.

– Mennyi időbe telt, hogy elkészítsd?

– Hmmm. – Lenyelem az italt, aztán a srácra nézek. – Körülbelül húsz percbe.

Összeráncolja a homlokát.

– Megnézhetem közelebbről?

Bólintok.

– Igen, persze. – Odaadom neki, és figyelem, ahogy megváltozik az arckifejezése. Kócos, de gondosan karbantartott világosbarna haja, borostája, egyenes, hegyes orra és olívás árnyalatú bőre van. A válla és az állkapcsa szögletes, és egy sötét bőrkabátot visel alatta sima fehér pólóval meg sötét farmernadrággal. A csuklóján bőrkarkötők lógnak, a lábára pedig egy fekete motoroscsizmát húzott. Ó, istenem, kérlek, ne legyél motoros!

– Ez brutál. – Vigyorogva tanulmányozza az utolsó rajzomat. Fogalmam sincs, mit jelent a „brutál”, de gondolom, valamiféle új-zélandi szleng. A rajz egy rózsaszín lótuszvirágról készült, ami félig ki van nyílva. A közepén egy golyó hever, amit a virág szirmai védelmezőn körbevesznek. Még nem fejeztem be teljesen az árnyékolást, de igen, nem rossz.

– Köszönöm! – válaszolom szégyenlősen.

A srác rám pillant.

– Hallottam, amikor azt mondtad a… – A rúdon vonagló Tatumra pillant. – …barátnődnek, hogy munkát keresel?

– Igen. – Bólintok. – Amerikából jöttünk.

– Utazgattok?

– Valami olyasmi – válaszolom feszülten mosolyogva.

– Jesse vagyok. – Felém nyújtja a tetovált kezét.

Elfogadom a gesztust, és meglep, hogy egy kicsit puha a tenyere, mert a külsejéből egyáltalán nem erre következtetnék.

– Amira.

– Amira? – vigyorog. – Szexi név.

– Haha! – nevetek idegesen. – Na persze! – Flörtöl velem? Nem tudom eldönteni.

A vigyora öntelt mosollyá változik.

– Tessék! – Felém tolja a névjegykártyáját a bárpulton. – Enyém az Inked, a tetoválószalon két üzlettel arrébb. – A rajzomra mutat. – Tőlem kaphatsz munkát, ha szeretnél.

– Tessék? – Elakad a lélegzetem a meglepődéstől. – Még soha nem tetováltam senkit!

Megrázza a fejét.

– Nem, de én igen, rendszeresen szoktam, és te kurva szépen rajzolsz. Megtaníthatlak. Vagy az is lehet, hogy csak rajzolsz nekem. Kizárólag egyedi mintákat vállalok. Szóval, ha beülsz a megbeszéléseimre az ügyfelekkel, lerajzolhatod, amit mondanak. Érted, mire célzok?

Nagyot nyelek.

– Basszus!

– Félsz? – Megint rám vigyorog, és felvonja a sötét szemöldökét.

– Mondhatni.

– Hé! – Tatum elindul felénk, és látom, hogy bankjegyek vannak a melltartójába tömködve. Jézusom, ez a lány! Jesse-re néz, és elmosolyodik, a szeme pedig felcsillan, mint a tűzijáték július 4-én. Kinyújtja a kezét. – Atalia vagyok!

Jesse kettőnk között kapkodja a tekintetét.

– Hasonló nevek, vagy…?

– Testvérek vagyunk – válaszolja Tatum, ahogy megkapaszkodik a bárpultban, felhúzza magát, és ráül a tetejére. Jesse odamegy hozzá, a hóna alá nyúl, és megrázza a fejét.

– Ebben az országban ne ülj az asztal tetejére, kislány!

Nevetek, amikor észreveszem, hogy Tatum szája lebiggyed.

– Oké – mondom Jessenek, aki azonnal visszafordul felém. – Mármint – helyesbítek –, fogalmam sincs, hogy engem keresel-e, de hajlandó vagyok megpróbálni. Mivel, tudod… nagyon közel álltam ahhoz, hogy – a színpadra mutatok – felmenjek oda.

Elvigyorodik.

– Oké, akkor gyere velem. – A bejárati ajtóra biccent, én pedig köztük kapkodom a tekintetem.

– Nem vagy gyilkos, ugye?

– Gondolom, nem fogod megtudni, amíg utánam nem jössz.

Egy pillanatra mélyen a szemébe nézek, mielőtt leteszem az italomat, és felállok a székről.

Mosolyogva fordulok Tatumhoz.

– Mindjárt visszajövök.

Vállat von, aztán visszamegy a színpadra. Követem Jesset az utcára, és arcon csap a hűvös, nyári levegő. A járdára biccent.

– Nem most fogsz megölni, ugye? – kérdezem nevetve, miközben zsebre teszem a kezemet.

Hátrahajtott fejjel kiröhög.

– Ez Új-Zéland, bébi. Biztonságban vagy. – Abból, amit eddig láttam, tényleg biztonságos ez a hely.

Végigsétálunk a járdán egy üzletig, aminek feketére festették a homlokzatát, és vörös csíkok húzódnak ferdén lefelé a téglafalon. Jesse előveszi a kulcsát, kinyitja az ajtót, aztán bekísér az épületbe.

Felkapcsolja a villanyt, és maga elé mutat.

– Tiszta! – Ez az első dolog, ami eszembe jut, és mivel rólam van szó, természetesen hangosan is kimondom.

Jesse felnevet, és becsukja maga mögött az ajtót, hogy kizárja a főutcán végigszáguldó vagány srácokat.

– Igen, gondolom ez alapkövetelmény. – Oldalra dönti a fejét, aztán a sötét betonpulthoz sétál. Az egész hely rusztikus egy kis modern beütéssel. A padlót üvegtükrös járólapok borítják, a székek pedig fekete bőrből készültek, és aprólékos mintákat véstek a karfájukba. Az összes fülke tágas és nyitott, de igény szerint függönyt is lehet köréjük húzni, hogy megteremtsék a kellő intimitást. Hátul egy privát bokszot is kiszúrok.

– Pirszing és egyebek – motyogja Jesse, és felém nyújt egy sört, amikor észreveszi, hogy a bokszot bámulom.

– Kösz! – Elfogadom. – Tehát, pontosan mit akarsz tőlem?

Belekortyol az italába, aztán rám néz.

– Amikor megérkeznek az ügyfelek, beülhetsz a konzultációkra, hogy halld, mit szeretnének, és lerajzold nekik. Csak nagy vonalakban skicceld le.

– Oké, és amikor nincsenek ügyfelek? – kérdezem, miközben alaposan szemügyre veszem. Van néhány anyajegy az arcán, amik azonnal magukra vonják a figyelmemet, ezért gyorsan elfordítom a fejem, mert nem szeretném, ha rajtakapna, ahogy bámulom. Nagyon dögös. Van valami durván szexi benne. Azon töprengek, vajon hány éves lehet.

– Beállnál a pultba? Órabért kapnál, plusz részesedést az elkészített rajzokért… mindent készpénzben.

Átgondolom az ajánlatát, majd a falon lógó művekre nézek.

– Azt hiszem, benne vagyok.

Tesz egy lépést előre, zsebre dugja a kezét, és oldalra dönti a fejét.

– Mi a történeted?

Mély levegőt veszek, a számhoz emelem az üveget, és belekortyolok a sörbe.

– Nem igazán van sztorim.

– Oké, és meddig maradsz Új-Zélandon?

– Csak néhány hónapig. Maximum. Úgyhogy, kérlek, ne vedd véglegesnek ezt az állást. Utálnám, ha rossz benyomást tennék rád.

Halvány mosolyra húzódik a szája.

– Nem rajongok az állandóságért.

Végignézek a testén, és megint nem sikerül elrejtenem az iránta érzett vonzalmamat, de valahányszor arra gondolok: Oké, képes vagyok rá. Nekem is lehet futó kalandom egy férfival, Bishop valahogy megszállja a testemet és a gondolataimat. Ez nem igazságos, tekintve, hogy ő már valószínűleg továbblépett, de én egyszerűen képtelen vagyok rá. Még túl korai.

Felemelem a kezem, hogy megállítsam, mert érzékelem, hogy a randizás felé akarja terelni a témát.

– Kérlek, ne. Még ne.

Elvigyorodik.

– Ezzel ki tudok egyezni.

Felé nyújtom a szinte érintetlen sörömet, és rámosolygok.

– Jobb, ha megyek, de holnap találkozunk?

– Igen, kilenckor várlak – mondja.

Bólintok, sarkon fordulok, és kisétálok az ajtón. Eldöntöm, hogy inkább gyalog megyek vissza a lakásunkhoz ahelyett, hogy taxit hívnék, majd végül a tengerpartra sétálok. Lemegyek a homokos lépcsőn, belélegzem a sűrű, sós óceáni levegőt, és behunyom a szemem, kizárva az összes hangot, csak a hullámok csapkodását és a fák között csiripelő tücskök énekét hallom. Új-Zéland gyönyörű; ehhez kétség sem fér. De hiányzik Amerika. Fogalmam sincs, mi történik otthon. Senki nem talált meg, vagy senki nem keresett… nem vagyok benne biztos, hogy melyik állítás a helyes.

– Jól vagy? – Tatum lesétál a lépcsőn, és mellém áll. Leülök a homokba, és felhúzom a térdem, a hajam a vállamra omlik.

– Nem igazán.

Tate helyet foglal mellettem, és észreveszem, hogy szorosan maga köré tekerte a hosszú kabátját.

– Van rajtad ruha a kabát alatt?

– Tessék? – Ártatlanul rebesgeti a szempilláit. – Persze, hogy van! Plusz… – Elővesz egy üveg whiskey-t, és ha jól sejtem, egy füves cigit. – Tádám!

Nevetve megrázom a fejem.

– Nem vagy semmi, ugye tudod?

– Tudom – sóhajtja, miközben a vállamra hajtja a fejét. – Csatlakozol hozzám?

Nagyot nyelek, és a sötét óceánra nézek, és azon töprengek, vajon milyen hazugságok rejtőzhetnek a végtelennek tűnő víz túloldalán.

– Igen, azt hiszem, készen állok rá.

Bishop és apám emléke azóta mardos, hogy elhagytam az Egyesült Államokat. Talán Tatumra azért nincs akkora hatással a távozásunk, mert mindig részeg vagy be van szívva… vagy szexel valakivel. Bár a szexre még nem állok készen, és fogalmam sincs, miért, mert Bishoppal nem is jártunk együtt, mégis úgy érzem, mintha elárulnám őt. De mi a francért kellene érdekelnie, hogy elárulom-e őt? Ő vágott át engem! Hazudott, csalt, manipulált és megölt valakit. Pontosan…

– Segíts leállítani, Tate! – suttogom könnyes szemmel, ahogy összeszorul a torkom. Egyetlen könnycsepp gördül végig az arcomon, amit Tatum elkap a mutatóujjával. Aztán megfogja az államat, és maga felé fordítja az arcomat. Mélyen a szemembe néz, és egy pillanatra végtelenül józannak tűnik.

– Együtt fogunk véget vetni neki, Mads.

Nagyot nyelek, bólintok, és elveszem tőle a füves cigit. Meggyújtom, az ajkaim közé teszem, és mélyet szívok belőle, amíg a tüdőm szinte lángra nem kap. Köhögve kifújom a füstöt, majd elveszem tőle a whiskey-t, miközben a kezébe nyomom a cigit. Miután kinyitom az üveget, rácsapok a mellkasomra, aztán a számhoz emelem az italt, és nagyot kortyolok belőle, kiélvezve, ahogy az olcsó whiskey végigmarja a kiszáradt torkomat.

Tatum a szájában a füves cigivel hanyatt dől, én pedig mellé heveredem; csillagok úszkálnak a sötét égbolton, miközben a whiskey-s üveget az ujjaim között szorongatom, és a hajam szétterül a homokon.

– Szerinted törődött velem, Tate? – suttogom, ahogy elfordítom a fejem, és megkeresem a Dél Keresztjét az égbolton.

– Bishop? Nem. Nate? Igen. – Hangosan köhög, és megveregeti a mellkasát. Felülök, és nagyot kortyolok az alkoholból. A whiskey elzsibbasztja a torkomat, és elködösül a fejem a piától. Tatum felém nyújtja a füves cigit. – Sajnálom, Mads. Nem hiszem, hogy törődött veled. De a helyedben nem venném magamra. Őt senki és semmi nem érdekli. – Elfogadom a marihuánát, és ezúttal több ideig tartom a füstöt a tüdőmben, hogy jobban elbódítson, mielőtt lassan kifújom.

– Mi a francért nem tudom rávenni magam, hogy lefeküdjek valakivel?

– Majd az az idő is el fog jönni, bébi. Azt mondtam, hogy ő nem törődött veled. Tisztában vagyok vele, hogy te éreztél iránta valamit.

– Hülye vagyok.

– Nem. – Tatum megrázza a fejét, és a kezembe nyomja a whiskey-t. – Nem, dehogy. Madison Montgomery vagy, egy kurva vagány főnökasszony, akinek vannak érzései, Mads. Ez fontos. Több embernek kellene éreznie.

– Voltak érzéseim – suttogom. Mostanra felszáradtak a könnyeim. – A bábjukként használtak. Összetörtek.

– Összetörtek, de dögös vagy, és egyébként találtál magadnak egy szexi tetoválóművészt!

Felnevetek, és az alsó ajkamba harapok.

– Egy kicsit szexi, ugye?

– Egy kicsit? – Tatum sértettnek tűnik. – Édesem, tökéletesen megfelel számodra a következő megállónkig.

– Eldöntötted már, hova menjünk legközelebb? – kérdezem összefolyó szavakkal, és hunyorogva nézek rá, hogy megpróbáljak koncentrálni.

– Hm, Milánóba?

– Spanyolországba? – kérdezem meglepetten. – Mit szólnál Londonhoz? Vagy Bristolhoz?

– Miért?

– Fogalmam sincs. Csak nagyon szeretnék megismerkedni egy dögös brit sráccal.

– Hogy lefeküdj vele, vagy hogy panaszkodhass, amiért nem tudsz szexelni vele?

Nevetve meglököm a vállát.

– Fogd be! Gyere! – Felkelek a homokból, és magammal húzom Tatumot is. Csakhogy mindketten megszédülünk, és… elesek. Huppanva landolok a homokban, és biztos vagyok benne, hogy véraláfutásos lesz a fenekem.

– Basszus! – káromkodik Tatum röhögve.

Nem tehetek róla. Önfeledt nevetés szakad ki belőlem, és a hasamat szorongatom tőle.

– Atyaég! – Megrázom a fejem, és megfájdul az arcom a sok mosolygástól.

– Hát, egy ideje nem hallottalak így nevetni. – Tatum a hasát markolja, és letörli a könnyeit.

– Igen, megígérem, hogy próbálok majd gyakrabban így nevetni.


4. FEJEZET

– JÓ REGGELT, SZEXI! – TATUM EGY FÜVES CIGIVEL A KEZÉBEN sétál be a szobámba.

– Reggelt! – válaszolom, miközben felveszem a rövidnadrágomat és a szűk topomat. – Ez túl sok?

– Dehogy! – Tatum elcsitítja a bizonytalanságomat, és előrelép, hogy felém nyújtsa a cigit. Megigazítja a melltartómat, és felborzolja a hajamat. – Ez egy tetoválószalon!

A számhoz emelem a cigit, és beleszívok.

– Igaz! – értek egyet, mielőtt visszaadom neki, és kisétálok a nappaliba.

A lakásunk – vagy kecónk, ahogy itt szokás nevezni – kicsi. Két hálószoba, egy apró nappali és egy konyharész került kialakításra benne, ami közvetlenül a partra néz. Egy kisebb vagyont fizetünk azért, hogy itt lakjunk, de Tatum ezt akarta, és mivel akkoriban kettőnk közül csak neki volt stabil jövedelme, megengedtem, hogy ő válasszon. A megtakarításunk még nem csappant meg túlságosan, köszönhetően annak, hogy Tatum szinte azonnal munkába állt, viszont abból a pénzből kell gazdálkodnunk, amikor új országba költözünk. A konyha mustársárga, a nappali pedig semleges bézs színű. Ez egy nyaraló, és attól a családtól béreljük, akiké a bár, ahol Tatum dolgozik. Ez pont kapóra jött, és nagyon szerencsések voltunk.

Miután töltök magamnak egy bögre kávét, a számhoz emelem, hogy belekortyoljak.

– Este dolgozol?

Tatum bólint.

– Igen. Te mikor végzel?

Megrázom a fejem.

– Nem tudom. Erről nem igazán beszéltünk.

– Jessevel? – kérdezi Tatum. – Érdekesnek tűnik, ugye? Hogy hívják Új-Zéland lakóit?

– Fogalmam sincs, és nem fogom megkérdezni.

– Kubainak vagy valami ilyesminek tűnik.

– Végeztél? – teszem fel a kérdést, miközben Tatum az égboltra mered, és felrakja a lábát a dohányzóasztalra. A lakásban csak az alapbútorok voltak. Kanapé, hűtő, ágy. Nincs tévénk, de arra nem is igazán van szükségünk. – Oké, munka után találkozunk. – Integetek Tatumnak, aki még mindig a füves cigit szívja. Mivel körülbelül tíz perc sétára lehetek a város főutcájától, eldöntöm, hogy inkább gyalog megyek, nem pedig busszal. Hogy spóroljak, meg ilyesmi. Öt perccel később érek oda, és mély levegőt veszek, miközben kinyitom az ajtót, majd belépek az üzletbe. Egy rockdal szól a hangfalakból, amit eddig soha nem hallottam, de tetszik. Elindulok a pult felé, ahol egy fekete hajú, tetovált lány ül.

– Szia! – üdvözlöm.

Felpillant rám a számítógép képernyőjéről.

– Helló! Miben segíthetek?

– Az enyém – jelenti be Jesse, miközben kisétál az egyik elrekesztett fülkéből. Tudom, nem úgy értette, hogy az övé vagyok, de attól még fészkelődni kezdek. Utálom, hogy izgek-mozgok. Idióta vagyok. Mégis, a legszívesebben elolvadnék.

– Új csaj? – kérdezi a sötét hajú lány Jessetől.

Jesse bólint.

– Igen, ő itt Amira. Ő az a művész, akiről tegnap este meséltem.

– Ó, persze! – válaszolja, és csettint egyet a felismeréstől. – Szia! Kiriana vagyok.

– Ki-micsoda? – kérdezem meglepetten, és megrebben a szemem. – Bocsánat, én… lebetűznéd nekem?

